שי-לי עטרי

**שי־לי עטרי** (נולדה ב-2 באוקטובר 1989) היא זמרת, שחקנית, במאית קולנוע ועורכת וידאו ישראלית.

## ביוגרפיה
עטרי היא בתם של אביבה, מפקחת במשרד החינוך, ושל יוסי עטרי, ד"ר להנדסה גרעינית; אביה הוא אחיהן של השחקנית יונה עטרי, של הזמרת גלי עטרי ושל שדרנית הרדיו שוש עטרי. שי-לי שירתה בצה"ל בלהקת חיל החינוך והנוער, בתום השירות היא למדה מוזיקה בבית הספר 'רימון', אך עזבה את המוסד אחרי חוויה אישית קשה שעברה. אז נרשמה ללימודי משחק בסטודיו למשחק ניסן נתיב, במהלכם הכירה את יהב וינר, בן כיתתה שהפך לבן זוגה, וב-2017 הזוג נישא.

הופעת הבכורה של עטרי כשחקנית הייתה ב-2015 כשגילמה את ענת, בסדרה "זגורי אימפריה". בהמשך גילמה את יעל בסדרה "ג'וני ואבירי הגליל". במקביל, המשיכה בקריירה המוזיקלית שלה, כשהוציאה ב-2015 את אלבומה "באמת שרציתי", ובו 9 שירים. הסינגלים שיצאו מתוך האלבום הם: "סוסים שקופים", "תיילל", "אהבה גונבת", "אמילי" ו"דואט פרידה". בין שירי האלבום בלט השיר "אצלנו בגן", שהושמע פעמים רבות בתחנות הרדיו והפך עם הזמן למזוהה עם יום הזיכרון לחללי מערכות ישראל. הוא מושמע רבות בערבי שירי לוחמים ובטקסים ממלכתיים, ומקושר לזיכרון הנופלים במערכות ישראל האחרונות. השיר אף קיבל חשיפה מחודשת אחרי טבח שבעה באוקטובר, ומזוהה עם המשפחות וקורבנות מלחמת חרבות ברזל.

ב-2017 החלה עטרי לימודיה בחוג לקולנוע באוניברסיטת תל אביב. סרטה הקצר, "נעורים", המספר את סיפור תאונת הדרכים אותה עברה, התקבל והוקרן בפסטיבל הקולנוע בקאן. את סרט הגמר שלה, "אור פנס יחיד", כתבה עטרי על מקרה האונס שעברה בתקופת לימודיה בבית הספר רימון אותו חשפה לראשונה בסרט שהוקרן לראשונה ב-2022. הסרט זכה בפרס סרט הסטודנטים הטוב ביותר בפסטיבל הקולנוע ירושלים, ואף הוקרן בפסטיבל הסרטים הבין-לאומי סן סבסטיאן. באותה שנה נפתחה חקירת משטרה בעקבות תלונתה של עטרי, אך התיק נסגר. ב-2025 חשפה עטרי את מקרה האונס שעברה במלואו, בתוכנית התחקירים "חשיפה" בהגשתו של חיים אתגר. בתחקיר הוצג שבזמן העבודה על הסרט, מי שאנס את עטרי השתמש לכאורה בחוקר פרטי כדי לדלות פרטים על סרטה, ומיד לאחר מכן איים בתביעה. בתחקיר אתגר דן בשאלה מדוע נסגר התיק אף שהראיות לא נבדקו במלואן, ואף הציג קורבנות נוספים של אותו אדם. במהלך התחקיר אתגר עצמו נפגש עם האדם, אשר שמו נאסר לפרסום, אך הוא נמלט. בעקבות התחקיר, המשטרה פתחה את התיק מחדש. בפברואר 2026 דחה בית משפט השלום את תביעתה להתיר לפרסום את שמו של החשוד באונס. במרץ 2026 הפך בית המשפט המחוזי את ההחלטה והתיר לפרסם את שם החשוד. ההחלטה עוכבה בשבוע עקב חשש לאובדנות.

במהלך הטבח בכפר עזה ב-7 באוקטובר 2023, הסתגרו שי-לי ובעלה יהב עם בתם בת החודש בביתם שבכפר עזה. בזמן שמחבלים ניסו לפרוץ את חלון הממ"ד בו התחבאו, הדף יהב את המחבל בעוד שי-לי ברחה עם בתם. אחרי שלושה ימים נתבשרה עטרי כי בעלה נרצח. בחודשים שלאחר הטבח עטרי יצאה לסיבוב הקרנות בארץ ובעולם עם סרטו הקצר של בעלה, "הילד", שמספר את סיפור חייו בכפר עזה. הסרט הוקרן במאות פסטיבלים, ואף זכה בפרס אופיר לסרט הקצר הטוב ביותר לשנת 2024, שהוגש לעטרי.

### חיים אישיים
ב-2016 עברה שי-לי תאונת דרכים קשה, בה נגרמו לה חבלת ראש ופציעה קשה ברגל, שהצריכו שיקום ארוך והותירו אותה עם נכות כרונית.

במהלך לימודיה בסטודיו למשחק הכירה את יהב וינר, בן קיבוץ כפר עזה, ובהמשך השניים נישאו ועברו לגור בקיבוץ. בספטמבר 2023 נולדה לשניים בת בשם שייה. חודש לאחר מכן נרצח יהב באירוע הטבח בכפר עזה.

## קישורים חיצוניים

* 
* 
* 

## הערות שוליים

קטגוריה:זמרות ישראליות
קטגוריה:שחקניות קולנוע וטלוויזיה ישראליות
שי-לי
קטגוריה:חברות להקת חיל החינוך
קטגוריה:חברי להקת חיל החינוך
קטגוריה:בוגרות רימון בית ספר למוסיקה
קטגוריה:בוגרי רימון בית ספר למוסיקה
קטגוריה:בוגרות הסטודיו למשחק ניסן נתיב
קטגוריה:בוגרי הסטודיו למשחק ניסן נתיב
קטגוריה:שחקני קולנוע וטלוויזיה ישראלים
קטגוריה:זמרים ישראלים
קטגוריה:במאי קולנוע ישראלים
קטגוריה:במאיות קולנוע ישראליות
קטגוריה:כפר עזה: אישים
קטגוריה:בוגרות תיכון עמית עמל (ראשון לציון)
קטגוריה:בוגרי תיכון עמית עמל (ראשון לציון)
קטגוריה:נפגעי ונפגעות תקיפות מיניות
קטגוריה:מלחמת חרבות ברזל: אישים
קטגוריה:אלמנות חללי פעולות האיבה
קטגוריה:זמרים ישראלים ממוצא תימני
קטגוריה:ישראליות שנולדו ב-1989
קטגוריה:ישראלים שנולדו ב-1989